โซเดียมออกซาเลต

โซเดียมออกซาเลต () หรือ ไดโซเดียมออกซาเลต (disodium oxalate) เป็นเกลือโซเดียมของกรดออกซาลิก มีสูตรเคมีคือ Na2C2O4 มีลักษณะเป็นผงผลึกสีขาว ไม่มีกลิ่น สลายตัวที่อุณหภูมิระหว่าง 250–270°C เตรียมได้จากปฏิกิริยาระหว่างกรดออกซาลิกกับโซเดียมไฮดรอกไซด์ที่อัตราส่วน 1:2 หรือสลายโซเดียมฟอร์เมตที่ความร้อนสูงกว่า 360°C

โซเดียมออกซาเลตใช้ในงานด้านไพโรเทคนิก โดยจะให้สีของไฟเป็นสีเหลือง และใช้ในการไตเตรตสารละลายโพแทสเซียมเปอร์แมงกาเนต ตามสมการ:

 5Na2C2O4 + 2KMnO4 + 8H2SO4 → K2SO4 + 5Na2SO4 + 2MnSO4 + 10CO2 + 8H2O

โซเดียมออกซาเลตมีความเป็นพิษเช่นเดียวกับสารกลุ่มออกซาเลตอื่น ๆ มีค่า LD50 ในผู้ใหญ่ประมาณ 10-30 กรัม (143-428 มิลลิกรัม/กิโลกรัม) หากรับประทานเข้าไปจะทำให้เกิดอาการแสบร้อน อาเจียนเป็นเลือด ชัก ระบบหมุนเวียนโลหิตล้มเหลว นอกจากนี้โซเดียมออกซาเลตยังมีคุณสมบัติในการดึงไอออนของแคลเซียมออกจากพลาสมาของเลือดและทำให้เลือดไม่จับตัวเป็นก้อน

 อ้างอิง 

 แหล่งข้อมูลอื่น 



หมวดหมู่:สารประกอบโซเดียม
หมวดหมู่:ออกซาเลต